IBU намалява квотите на държавите с допингирани биатлонисти
21.11.2017 Новини, 1346
Международният съюз по биатлон (IBU) прие седем нови правила свързани с употребата на допинг. Част от тях бяха предложени в началото на тази година с писмо, подписано от над 200 биатлонисти и треньори.
1. Ако двама спортисти от една страна са наказани за повече от 6 месеца в рамките на една година, квотата на държавата се намалява с двама състезатели.
2. Ако трима или повече спортисти от една страна са наказани за повече от 6 месеца в рамките на една година, квотата на държавата се намалява с трима състезатели.
3. Ако шест или повече спортисти от една страна са наказани за повече от 6 месеца в рамките на една година, то федерацията на тази държава ще бъде дисквалифицирана за 2 до 4 години, в зависимост от сериозността на нарушението и желанието на страната за съдействие.
4. Намалението на квотите ще важи за Олимпийските игри, ако нарушенията за извършени в предходния сезон.
5. Квотите ще бъдат намалявани за състезанията за които биатлонистите са записани: Световна купа - Световно първенство, IBU купа - Европейско първенство - Лятно световно първенство , Младежка световна купа - Младежко европейско първенство - Младежко световно първенство. Това означава, че даден състезател, който се състезава в IBU купата и бъде хванат с допинг ще намали квотата за IBU купата, Европейското първенство и Лятното първенство, но не и за Световната купата, и обратно. Ако бъдат хванати М + Ж, това означава, че ще се отнема по една квота от двата пола.
6. Официалните лица на дадена федерация ще бъдат дисквалифицирани за 2 (3) години от официални събития на IBU.
7. Глобата за употребата на допинг за дадена федерация се увеличава на 250 000 евро.
IBU заяви, че няма да приема каквито и да е "терапевтични изключения" издадени от националните антидопингови агенции. В момента такива изключения ползват само четирима активни биатлонисти.